Jong fietsryer sterf ná taxi hom glo tref(Foto verskaf deur Emer-G-Med) Die polisie in KwaZulu-Natal ondersoek ’n saak van strafbare manslag nadat ’n jong fietsryer vandeesweek deur ’n minibustaxi op die N2-Suid naby Durban raakgery is. Die 26-jarige fietsryer is op die toneel dood verklaar. Kapt. Nqobile Gwala, polisiewoordvoerder, sê die voorval het Dinsdag omstreeks 16:55 plaasgevind. Volgens Kyle van Reenen, woordvoerder van Emer-G-Med, het die minibustaxi die fietsryer glo in die noodbaan naby die EB Cloete-afrit getref. Die bestuurder van die taxi is blykbaar nie in hegtenis geneem in verband met die voorval nie. Gwala sê die polisie in Sydenham ondersoek nog die saak.